זה אף פעם לא נעים להוציא כביסה מסריחה מהמכונה שלכם, כדי למנוע היווצרות ריח רע במכונה ולשמור עליה מבריקה ומצוחצחת, חשוב שתקפידו על התחזוקה השוטפת והניקוי התקופתי שלה. הדרך הטובה ביותר להיפטר מריח רע במכונת הכביסה היא למנוע את הבעיה הזאת מראש, פעם בחודש אתם צריכים להפעיל את המכונה ריקה בתוכנית כביסה במים חמים. אם הבחנתם בלכלוך שהתחיל להצטבר על אטם דלת המכונה, ניגוב מהיר בעזרת מטלית לחה יפתור את הבעיה ויעזור למנוע התפתחות עובש שיעשה רע לכביסה שלכם ויפגע ביעילות הניקוי של המכונה. אל תשכחו לנקות ביסודיות גם את תא נוזל הכביסה. כל מה שצריך לעשות זה להסיר את התא הייעודי לחומרי הניקוי, ולנגב היטב. אחרון חביב זה הפילטר, מדובר בעוד אזור אסטרטגי במכונה שאתם צריכים להקפיד לנקות. החלק הזה בדרך כלל ממוקם בחלק הימני התחתון בחזית המכונה. אתם צריכים לנקז את עודפי המים בעזרת הצינורית ולהניח מגבת שתספוג את המים שעלולים להישפך החוצה. בקטע הזה ממש לא כדאי להתעצל ולעגל פינות. הדבר האחרון שאתם רוצים זה להתמודד עם מכונת כביסה מלוכלכת ומעופשת שגורמת לכביסה שלכם להסריח.